KVB NUUSBLAD: PLATINUM ONDER DRUK.
Terwyl analiste nog die ANC se eeufees ontleed en ‘n hoogleraar van Kovsies mense selfs aanmoedig om weens die ontaarding van die ANC vir die res van die jaar swart roubande te dra; en terwyl die oë van die wêreld onrustig op die Europese ekonomie gewerp word, het iets amper stil-stil gebeur wat Suid-Afrika dalk veel ernstiger kan raak.Die afgelope paar dae het iets ongewoons gebeur: die prys van goud is tussen $100 en $200 per fyn ons hoër, as die prys van platinum. Op 12 Januarie was die goudprys $1 665 per fyn ons, en platinum $1 506 per fyn ons. Jare lank was die prys van platinum hoër as die goudprys – in so ‘n mate dat ‘n platinum-gradering as ‘n hoër gradering as ‘n goue beskou word.Om na redes te soek waarom alles wat blink nou goud is, is tot ‘n mate ingewikkeld. Die naaste vergelykbare situasie het in 1990 gegeld, en toe het ontleders dit toegeskryf daaraan dat die wêreld op ‘n resessie afstuur. Die Geallieerde Magte het Irak toe pas vir die eerste keer ingeval, en die olieprys die hoogte ingestuur. Platinum het egter met ‘n kortkop voorgebly.Toe die goudprys in die huidige fase die prys van platinum gejaag het, het baie soortgelyke resessionêre toestande wêreldwyd geheers, en het Navo in ‘n belangrike olieprodusent, Libië, ingegryp. Trouens, die Arabiese domino-revolusie het kommer laat toeneem oor die lot van nog ander belangrike olieproduserende lande.
As die huidige pryse van die edelmetale in isolasie bekyk word, kan afgelei word dat die wêreld se ekonome ‘n depressie verwag. Platinum het meer industriële gebruike, en word die ekonomiese groei onder druk geplaas, is die aanvraag daarna minder, en daal die pryse. Goud daarenteen is dikwels ‘n toevlugsoord as belegging, wanneer ander beleggingsopsies te onstabiel raak. In beginsel sou ‘n mens dus verwag dat die goudprys en die platinumprys in teenoorgestelde rigtings op wêreldfaktore sou reageer, maar tog het die twee vir die meeste van die tyd gelyk of hulle hande vat in hul reaksie.Gelukkig vir Suid-Afrika het dié land basies die monopolie op die voorsiening van veral sommige metale van die platimum-groep. Danksy die uitgebreide Bosveld-stollingskompleks oorheers Suid-Afrika die wêreldproduksie van verskeie van die platinum-groepmetale.Voorverlede jaar het Suid-Afrika 78 % van die wêreld se platinumproduksie gelewer, 35 % van die wêreld se palladium en 86 % van die wêreld se rodium. Intussen het Zimbabwe danksy verhoogde produksie op die Zimbabwedyk, ook ‘n belangrike platinumprodusent geword. Dié gesamentlike oorheersing verseker dat die wêreldmark dit kwalik kan bekostig dat die platinumprys tot onder die vlak van produksiekoste kan daal.Sou die platinumproduksie egter wel erg afgeskaal moet word, kry die land nog duisende werkloses by – ook in Zimbabwe wat kort voor lank ook Suid-Afrika se probleem sal wees.
Die belangrikste produsente het hulle reeds tot salarisverhogings vanjaar van tussen agt en tien persent verbind. Sake lyk dus nie so bleek soos dit op die oppervlak mag voorkom nie. Posted by